SKRIFTLIG FORESPØRGSEL P-1871/99

af Antonios Trakatellis (PPE-DE) til Kommissionen

(12. oktober 1999)

Om: Vurdering af de miljømæssige følger af krigen i Forbundsrepublikken Jugoslavien og foranstaltninger til beskyttelse af den offentlige sundhed og miljøet samt genopretning af ødelæggelserne

Under henvisning til:

A. at de seneste måneders militære operationer i Forbundsrepublikken Jugoslavien, og særligt i Kosovo, har forårsaget store miljøkatastrofer som følge af udslip af store mængder særdeles giftige og radioaktive stoffer, og at der blev anvendt uranholdig ammunition, som direkte truer den offentlige sundhed og beboerne i området og nabolandene,

B. at der endnu ikke er foretaget en global vurdering af faren for den offentlige sundhed og de miljømæssige følger i Grækenland, Østrig, Italien og de andre nabolande,

C. at der inden for rammerne af EU's Balkanstrategi ikke er taget hensyn til behovet for beskyttelse af de tilbagevendende flygtninges og den jugoslaviske befolkningens sundhed, ej heller til katastrofernes miljøaspekt, idet man har undladt at henvise hertil i forslaget til ændring af Kommissionens forordning (EF) nr. 1628/1996(1) (Obnova-forordningen) om finansiering af relevante aktioner,

bedes Kommissionen give følgende oplysninger:

1. Hvorledes har man i første omgang vurderet den økologiske katastrofe i området, og hvilken global vurdering vil man foretage af miljøskaderne og farerne for den offentlige sundhed som følge af den forurening, der truer beboerne i Forbundsrepublikken Jugoslavien, Grækenland, Østrig, Italien og de andre nabolande?

2. Har man anmodet om at få hjælp fra Det Europæiske Miljøagentur i København og Det Fælles Forskningscenter i Ispra, der er i besiddelse af den nødvendige teknologi og infrastruktur, med henblik på at foretage en undersøgelse og vurdering, og hvorfor har man i modsat fald ikke bedt herom?

3. I hvilket omfang og i hvilke områder blev der brugt uranholdig ammunition, og hvilke foranstaltninger blev der truffet generelt med henblik på beskyttelse af den offentlige sundhed og afværgelse af yderligere miljøforurening?

4. Hvorledes vil Kommissionen råde bod på den kendsgerning, at den ikke vedtog konkrete aktioner til finansiering af projekter til udbedring af miljøskaderne og beskyttelse af den offentlige sundhed i forbindelse med forslaget til ændring af Obnova-forordningen, og hvordan vil den indarbejde miljøaspektet i finansieringen af de relevante aktioner inden for rammerne af stabiliseringspagten, Organisationen for Genopbygning af Balkan og de stabiliserings- og associeringsaftaler med visse lande på Balkan, man i øjeblikket er ved at udarbejde?

5. Hvilke lande har anmodet om erstatning eller økonomisk bistand på grund af miljøkatastrofer, og er det er muligt at anmode om erstatning eller særlig bistand til katastroferamte fællesskabsvirksomheder?

(1) EFT L 204 af 14.8.1996, s. 1.

Samlet svar afgivet på Kommissionens vegne af Margot Wallström på skriftlige forespørgsler E-1716/99, P-1840/99 og P-1871/99

(25. november 1999)

Kommissionen henviser de ærede medlemmer til svar på skriftlig spørgsmål E-1481/99 af Lucio Manisco(1) og svaret på mundtlig spørgsmål H-429/99 af Alexandros Alavanos under spørgetiden på Parlamentets delsamling i september 1999(2).

Kommissionen ønsker at tilføje, at det Regionale Miljøcenter (REC) for Central- og Østeuropa blev udvalgt til at foretage den foreløbige vurdering af miljøvirkningerne af konflikten på grund af dets kapacitet til at producere en hurtig foreløbig vurdering ved hjælp af dets kontorer i de berørte lande.

Den politiske situation i den tidligere jugoslaviske republik begrænser stadig adgangen for Unionens institutioner. Kommissionen har derfor støttet sig til vurderingen af krigens miljøvirkninger fra De Forenede Nationers miljøprograms (UNEP) Balkan task force. Deres slutrapport er netop udgivet og konkluderer, at Kosovo-konflikten ikke har forårsaget miljømæssige katastrofer, der påvirker Balkan-regionen som helhed. Kommissionen undersøger nu denne rapport tilbundsgående. Med hensyn til fremtiden fremlagde Kommissionen nogle forslag til mulige regionale miljøprojekter på mødet i stabilitetspagtens arbejdsgruppe for økonomisk genopretning, udvikling og genopbygning, der blev afholdt i Bari den 9. oktober 1999. Fællesskabets finansiering af stabilitetspagten er endnu ikke

fastlagt, men vil følge retningslinjerne for Fællesskabets deltagelse i stabilitetspagtens aktiviteter og dets organer, som vedtaget af Rådet i september 1999. Kommissionens tilskud til projekter, der forelægges stabilitetspagten, skal stadig fastlægges, men vil følge retningslinjerne for Fællesskabets deltagelse i stabilitetspagtens aktiviteter og dets organer, som vedtaget af Rådet i september 1999 såvel som de betingelser, der gælder ifølge processen for regional stabilisering og associering for anvendelse af fællesskabsmidler i lande i den pågældende region.

Kommissionen har ikke undtaget miljøspørgsmål fra nogen af de nævnte foranstaltninger. Rådets forordning (EF) nr. 851/98 af 20. april 1998 om ændring af forordning (EF) nr. 1628/96 om støtte til Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien(3) (FYROM), omfatter tydeligvis miljøspørgsmål i forbindelse med genopbygning, økonomisk genopretning og udvikling. Dette er ikke blevet ændret i det nuværende forslag om ændring af den forordning(4), der skal oprette et genopbygningsagentur for Kosovo, og heller ikke fremtidige forslag om at ændre forordningen ændrer den nuværende situation med hensyn til miljøspørgsmål. Stabiliserings- og associeringsaftalerne vil dække alle vigtige spørgsmål i Fællesskabets forbindelser med det pågældende land, og vil derfor også dække miljøaspekter. Miljøskader i Kosovo nævnes specifikt i Kommissionens meddelelse(5) om dette emne. Stabilitetspagten vil ligeledes omfatte emner såsom miljø, der er af regional natur.

Kommissionen har ikke kendskab til krav om kompensation fra fællesskabsforetagender. Eftersom NATO foretog aktionen og ikke Unionen, er det svært at forestille sig, at der stilles krav om kompensation til Unionen eller Kommissionen. Da der ikke foreligger nye instrukser fra Rådet anvendes der de gældende rammebestemmelserne for Fællesskabets instrumenter på den særlige støtte.

(1) EFT C 203 af 18.7.2000, s. 2.

(2) Europa-Parlamentets forhandlinger ( september 1999).

(3) EFT L 122 af 24.4.1998.

(4) KOM(1999) 312 endelig udg.

(5) KOM(1999) 235 endelig udg.